CELEX: 62016TN0832
Language: el
Date: 2016-11-25 00:00:00
Title: Υπόθεση T-832/16: Προσφυγή της 25ης Νοεμβρίου 2016 — Celio International κατά Επιτροπής

30.1.2017   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 30/52
            
         Προσφυγή της 25ης Νοεμβρίου 2016 — Celio International κατά Επιτροπής
   (Υπόθεση T-832/16)
   (2017/C 030/60)
   Γλώσσα διαδικασίας: η αγγλική
   
      Διάδικοι
   
   
      Προσφεύγουσα: Celio International SA (Βρυξέλλες, Βέλγιο) (εκπρόσωποι: H. Gilliams και J. Bocken, δικηγόροι)
   
      Καθής: Ευρωπαϊκή Επιτροπή
   
      Αιτήματα
   
   Η προσφεύγουσα ζητεί από το Γενικό Δικαστήριο:
   
               —
            
            
               να ακυρώσει την απόφαση της Επιτροπής της 11ης Ιανουαρίου 2016 σχετικά με το καθεστώς κρατικών ενισχύσεων όσον αφορά τη φορολογική απαλλαγή των πλεοναζόντων κερδών SA.37667 (2015/C) (πρώην 2015/NN) το οποίο έθεσε σε εφαρμογή το Βασίλειο του Βελγίου (1).
            
         
               —
            
            
               επικουρικώς, να ακυρώσει τα άρθρα 2 έως 4 της αποφάσεως·
            
         
               —
            
            
               εν πάση περιπτώσει, να ακυρώσει τα άρθρα 2 έως 4 της αποφάσεως αυτής, καθόσον με τα εν λόγω άρθρα α) διατάσσεται η ανάκτηση των ποσών που έχουν λάβει οντότητες διαφορετικές εκείνων για τις οποίες έχει εκδοθεί εκ των προτέρων «φορολογική απόφαση σχετικά με τα πλεονάζοντα κέρδη», όπως αυτή ορίζεται στην απόφαση, και β) διατάσσεται η ανάκτηση ποσού ίσου με την εξοικονόμηση φόρου που πραγματοποίησε ο δικαιούχος, χωρίς να παρέχεται στο Βέλγιο η δυνατότητα να λάβει υπόψη ενδεχόμενη πραγματική προσαρμογή προς τα άνω εκ μέρους άλλης φορολογικής αρχής, και
            
         
               —
            
            
               να καταδικάσει την Επιτροπή στα δικαστικά έξοδα.
            
         
      Λόγοι και κύρια επιχειρήματα
   
   Προς στήριξη της προσφυγής της, η προσφεύγουσα προβάλλει τέσσερις λόγους.
   
               1.
            
            
               Ο πρώτος λόγος ακυρώσεως αντλείται από πρόδηλη πλάνη εκτιμήσεως, κατάχρηση εξουσίας και έλλειψη αιτιολογίας, καθόσον στην προσβαλλόμενη απόφαση η Επιτροπή αποφαίνεται ότι υφίσταται καθεστώς ενισχύσεων.
            
         
               2.
            
            
               Ο δεύτερος λόγος ακυρώσεως αντλείται από παράβαση του άρθρου 107 ΣΛΕΕ, παράβαση της υποχρεώσεως αιτιολογήσεως και πρόδηλη πλάνη εκτιμήσεως, καθόσον στην προσβαλλόμενη απόφαση η Επιτροπή αποφαίνεται ότι με το προβαλλόμενο καθεστώς παρέχεται επιλεκτικό πλεονέκτημα.
            
         
               3.
            
            
               Ο τρίτος λόγος ακυρώσεως αντλείται από παράβαση του άρθρου 107 ΣΛΕΕ και παράβαση της υποχρεώσεως αιτιολογήσεως, καθώς και από πρόδηλη πλάνη εκτιμήσεως, καθόσον με την προσβαλλόμενη απόφαση η Επιτροπή έκρινε ότι το προβαλλόμενο καθεστώς συνεπάγεται την παροχή πλεονεκτήματος.
            
         
               4.
            
            
               Ο τέταρτος λόγος ακυρώσεως, ο οποίος προβάλλεται επικουρικώς, αντλείται από παράβαση του άρθρου 107 ΣΛΕΕ, παραβίαση των αρχών της προστασίας της δικαιολογημένης εμπιστοσύνης και της αναλογικότητας, από πρόδηλη πλάνη εκτιμήσεως, κατάχρηση εξουσίας και έλλειψη αιτιολογίας, καθόσον με την προσβαλλόμενη απόφαση διατάσσεται το Βέλγιο να προβεί σε ανάκτηση της ενισχύσεως.
            
         
      (1)  Απόφαση (ΕΕ) 2016/1699 της Επιτροπής, της 11ης Ιανουαρίου 2016, σχετικά με το καθεστώς κρατικών ενισχύσεων όσον αφορά τη φορολογική απαλλαγή των πλεοναζόντων κερδών SA.37667 (2015/C) (πρώην 2015/NN) το οποίο έθεσε σε εφαρμογή το Βέλγιο [κοινοποιηθείσα υπό τον αριθμό C(2015) 9837] (ΕΕ 2016, L 260, σ. 61).